The Family That Plays Together
The Family That Plays Together on yhdysvaltalaisen Spirit-yhtyeen toinen, vuonna 1969 julkaistu studioalbumi. Sen on tuottanut Lou Adler. Albumin julkaisi levy-yhtiö Ode Records. Alkuperäinen luettelotunnus on Z12 44014.
LP-levyjen jakelusta huolehti Yhdysvaltain ulkopuolella CBS Records.
Laulujen oikeudenomistaja ja julkaisija on Hollenbeck Music Co. BMI.
"It Shall Be” on hitaanpuoleinen tulevaisuuteen suuntautuva kappale, jonka alussa kuullaan rytmikapuloita ja mukaan tulee huilu ja aluksi sanaton laulu. Rytmin nopeutuessa kuullaan puhaltimia.
"Poor Richard" alkaa voimakkaalla bassokitaran teemalla. Laulajia on useampia kuten monella muullakin kappaleella. Tällä Jay Fergusonin tekemällä kappaleella Californian kitarakin on esillä, kuten yleensäkin tämän omilla kappaleilla.
"Silky Sam" kertoo kiertelevästä ja huumoria viljelevästä kortinpelaajasta. Kappaleen alku on hidas mutta nopeutuu loppua kohti. Musiikki muuttuu välillä dramaattiseksi ja mukana on puheosuus. Rytmisoittimena on myös tamburiini kuten monella muullakin kappaleella.
"The Drunkard" on hidasrytminen ja kappale lähenee taidemusiikkia sikäli, että mukana on jousisektio selloineen ja huilu. Kappaleen lopun äänimaailma on kiinnostava.
"Darlin' If" on hidastempoinen ja melodinen. Väliosuudessa kuullaan vain kitaraa ja bassoa. Mukana on piano ja jousisektio.
"All the Samen" alussa on jännittävä ääniefekti. Kappale on edellisiä vauhdikkaampi ja sähkökitara on enemmän esillä. Puolivälin jälkeen kuullaan rumpusoolo.
"Jewish" on välillä keinuvarytminen. Kappale on saanut vaikutteita juutalaisesta kulttuurista esityskieltä myöten.
"Dream within a Dream" on alussa unenomaisen kaunis, mutta muuttuu välillä kuulohermoja raastavaksi.
"She Smiled" -kappaleella on akustinen kitara pääosassa alussa ja lopussa.
"Aren't You Glad" alkaa pianoteemalla. Mukana ovat jälleen tamburiini rytmisoittimena ja jouset. Kappaleessa on kitarasoolo. Lopussa kappale aloitetaan ikään kuin uudestaan "one, two, three" -lähtölaskennan jälkeen ja mukaan tulevat puhaltimet.
Albumilta on vuonna 1969 julkaistu single "I Got a Line on You", joka nousi Top 30 -listalle, mutta se ei juurikaan lisännyt albumimyyntiä.
Kappale on vauhdikas ja voimakasrytminen The Spencer Davis Groupin tyyliin.Albumin on julkaissut vuonna 2010 Sony Music Entertainment sarjassa "Original Album Classics" 5xCD (Epic 88697646982 CD2). Paketissa on viisi Spiritin ensimmäistä albumia. Tässä artikkelissa käsitellyn albumin oheen on lisätty ylimääräiset kappaleet:"Fog" on nimensä mukaisesti utuinen kosketinsoittimen aloittama instrumentaali, jossa mukana ovat myös huilu ja jouset. Kitaran soundissa on häivähdys siitä, jota Mike Oldfield on myöhemmin käyttänyt.
"So Little to Say" on melodinen pianointrolla käynnistyvä kappale. Puolivälissä mukaan liittyvät matalalta törähtelevä puhallinsoitin ja soolokitara.
"Mellow Fellow" on Santana-yhtyeen mieleen tuova lattarivaikutteinen soitinkappale. Mukana on tyyliin kuuluvat käsirummut. Sen lisäksi kuullaan soolo isommilla rummuilla.
"Now or Anywhere" on hard rockia lähenevä kappale, jossa kuullaan kitarasoolo. Rumpujen lisäksi mukana on ravistin, kuten monella muullakin yhtyeen kappaleella.
"Space Chile" on nimensä mukaisesti ambient-henkinen soitinkappale. Kosketinsoittimet ja kitara käyvät vuoropuhelua ja loppupuolella kuullaan rumpusoolo.